કેન્દ્રમાં નરેન્દ્ર મોદી સરકારના ચાર વર્ષ પૂર્ણ થયા એ સાથે જ સરકારે પાંચમા વર્ષમાં એટ્લે કે ચૂંટણીના વર્ષમાં પ્રવેશ કરી લીધો છે. આ ચાર વર્ષ દરમિયાન સરકાર પર ઘણા માછલાં ધોવાયા છતાં કોંગ્રેસ પોતે છાતી ઠોકીને કહી શકે એવી એક પણ ઉપલબ્ધિ કોંગ્રેસની રહી નથી જેમાં તેને સરકાર પર કોઈક દબાણ ઊભું કર્યું હોય. ગુજરાત વિધાનસભા ચૂંટણી વખતે જીએસટી મામલે સરકારે પીછેહઠ કરી હતી પરંતુ તેમાં પણ કોંગ્રેસ કરતાં વેપારીઓનું દબાણ વધુ હતું. બીજી તરફ કોંગ્રેસ ફરી ક્યાંક મોદી અને શાહની ચાલમાં ફસાતું જતું હોય એવું લાગી રહ્યું છે. સર્જીકલ સ્ટ્રાઈકના કારણે મોદી સરકારને 2016મે પણ ફાયદો થયો હતો જ્યારે કોંગ્રેસ અને અન્ય વિરોધી પક્ષો સરકારને સબુત આપવા માટે પડકારી રહ્યાં હતા. બીજેપીએ સર્જીકલ સ્ટ્રાઈકને સુરક્ષાના નામે દસ્તાવેજો જાહેર નહી કરાય એમ કરીને તે વખતે ઊલટું દેશને એવું સમજાવી દીધું કે કોંગ્રેસ અને અન્ય પક્ષો સબૂત માંગીને સેનાનું મનોબળ તોડવાનો પ્રયાસ કરી રહ્યા છે. સાચી વાત તો એ હતી કે કોંગ્રેસ પણ જાણતી હતી કે સર્જીકલ સ્ટ્રાઈક બીજેપીના સબળાં પાસાઓમાં જશે અને ચૂંટણીઓમાં બીજેપીને ફાયદો થશે અને બીજેપી પણ જાણતી જ હતી કે કોંગ્રેસ સહિતના વિરોધ પક્ષો આનો વિરોધ કરશે અને પ્રજાના દિમાગમાં એક વાત જરૂરથી ઉતરી જશે કે કોંગ્રેસ દેશની આર્મીની શક્તિઓ પર શક કરી રહ્યું છે. ખરેખર તો કોંગ્રેસના પ્રવકતા અને મહાસચિવોના વાણીવિલાસના કારણે ઘણી વખત કોંગ્રેસને નીચાજોણું થાય છે. સર્જીકલ સ્ટ્રાઈક વખતે કોંગ્રેસનાં પ્રવકતાઓ બીજેપી અને કેન્દ્ર સરકાર પર નિશાન સાધી રહી હતી પરંતુ લાગતું એવું હતું કે પ્રવકતાઓ આર્મી પર નિશાનો સાધી રહ્યા છે. કોંગ્રેસનાં પ્રવકતાઓ સબૂત બીજેપી અને કેન્દ્ર સરકારને માંગી રહ્યા હતા પરંતુ દેશને એવું લાગતું કે પ્રવકતાઓ આર્મીને સવાલ કરી રહ્યા છે. દેશમાં કોંગ્રેસની છબીને 2014 લોકસભા ચૂંટણી દરમિયાન જોરદાર ફટકો ત્યારે પડ્યો હત જ્યારે કોંગ્રેસની ધર્મનિરપેક્ષતાની છબી મુસ્લિમ તૃષ્ટિકરણ અને હિન્દુ વિરોધી સાબિત કરવામાં મોદી અને બીજેપી સફળ રહ્યું હતું. ખાસ કરીને બીજેપી આઇટી સેલે સોશિયલ મીડિયાનો ઉપયોગ કરીને કોંગ્રેસને હિન્દુ વિરોધી અને મુસ્લિમોની પાર્ટી સાબિત કરવામાં કોઈ કસર બાકી રાખી ન હતી. દિવસ દરમિયાન ઢગલો પોસ્ટ ફેસબુક પર ઠલવાતી જેમાં કોંગ્રેસના ઇતિહાસને બતાવી લોકોના મગજ કોંગ્રેસ વિરોધથી ભરી દેવાયા હતા. કોંગ્રેસ એ સમયે સમજી શકી ન હતી કે સોશિયલ મીડિયા ચૂંટણીઓમાં આટલા હદ સુધી અસર કરશે પરંતુ બીજેપીનું આઇટી સેલ આ બાબતને પહેલેથી જ ગંભીરતાથી લઈને કામ કરી રહ્યું હતું જેમાં અમિત શાહ અને નરેન્દ્ર મોદીનો સૌથી મોટો હાથ હતો. સોશિયલ મીડિયામાં જ્યાં એક બાજુ કોંગ્રેસનાં મુસ્લિમ તૃષ્ટિકરણ અને હિન્દુ વિરોધી છબીઓને ઉજાગર કરી રહી હતી અને ગુજરાતનાં વિકાસ મોડેલને દેશવાસીઓ સામે મૂકી રહ્યા હતા તો બીજી તરફ મોદી પોતાના પ્રચારમાં દેશવાસીઓને સોનેરી સપનાઓ બતાવીને ફોસલાવી રહ્યા હતા. કોંગ્રેસ એ વખતે ભ્રષ્ટાચારના આરોપોના કારણે બેકફૂટ પર પહોંચી ગયું હતું તે ઉપરાંત યુપીએના ઘણા પક્ષો કોંગ્રેસ પર લાગેલા ભ્રષ્ટાચારના આરોપોના કારણે યુપીએ છોડી ચૂક્યા હતા એ સમયે કોંગ્રેસ પાસે ચૂંટણીમાં ઉતરવાનો કોઈ જ મુદ્દો રહ્યો ન હતો. કોંગ્રેસ એ વખતે ખરેખર ચૂંટણી લડવાના મૂડમાં જ લાગતી જ ન હતી. વળી કોંગ્રેસનાં વરિષ્ઠ નેતાઓના મોદી પર કરેલા વ્યક્તિગત નિવેદનોએ પણ તેની હાલત કફોડી કરી નાખી હતી.2019 લોકસભા ચૂંટણી સામે છે અને એક વર્ષથી પણ ઓછો સમય બાકી છે ત્યારે મોદીએ લોકોને હિસાબ આપવાનો રહેશે. બીજેપી પાસે ગણાવવા માટે કોઈ જ કામો નથી એ બીજેપી પણ જાણી ગયું છે તેથી જ બીજેપીના નેતા પોતાના કામોને પ્રજાને ન બતાવતા સેલિબ્રિટિઓને બતાવીને લોકોના દિમાગમાં એવું ઘુસાડવા માંગે છે કે તમે જેને ફોલો કરો છો એ સિલિબ્રિટીઓ પણ અમારા કામને માની રહ્યા છે જોકે બીજેપીની આ ચાલ વધુ કામ કરશે તે અંગે શંકા છે કારણ કે આ સેલિબ્રિટિઓને સરકારનો પક્ષ લઈને પોતાના પ્રશંસકો ઘટવાનો શક છે. આ સ્થિતિમાં બીજેપીએ સર્જીકલ સ્ટ્રાઈકને પોતાની ઢાળ બનાવીને અને કાશ્મીરમાં વધુ આક્રમક થવાની વાત બતાવીને આખા દેશના લોકોને પોતાનો દેશપ્રેમ બતાવવા માટે કોશિશ શરૂ કરી છે. કોંગ્રેસના પ્રવકતાઓ પણ ફરી બીજેપીની ચાલમાં આવી ગયા હોય એ પ્રતીત થઈ રહ્યું છે. સર્જીકલ સ્ટ્રાઈકનો વિડીયો વાઇરલ થયા બાદ કોંગ્રેસનાં નેતા બીજેપી પર આરોપ લગાવી રહ્યા છે કે બીજેપી લોકસભા ચુંટણીમાં વોટ લેવા માટે આ વિડીયોનો ઉપયોગ કરી રહી છે. બીજેપી પણ જાણે જ છે કે કોંગ્રેસની વાત સાચી છે પરંતુ કોંગ્રેસનાં પ્રવકતાઓ એ વાતને પ્રજાના મગજ સુધી લઈ જવામાં સક્ષમ નથી જ્યારે બીજી તરફ બીજેપી પાસે પ્રવકતાઓની એક એવી ફોજ છે જે સાબિત કરી દેશે કે કોંગ્રેસ આર્મીના જવાનોનું અપમાન કરી રહી છે અને તેમનું મનોબળ તોડી રહી છે. 2016 માં જ્યારે સર્જીકલ સ્ટ્રાઈકના અહેવાલ આવ્યા ત્યારે કોંગ્રેસે સરકાર પાસે સબૂત માંગ્યા હતા અને જ્યારે 2018માં વિડિતો વાઇરલ થઈ રહ્યો છે ત્યારે કોંગ્રેસનું કહેવું છે કે આ વિડીયોના કારણે સેનાની ગુપ્ત દસ્તાવેજો લીક થતાં તેમની સુરક્ષા મુશ્કેલીમાં મુકાશે. ખરેખર તો એક જ મુદ્દા પર કોંગ્રેસનાં બે અલગ અલગ નિવેદનોના કારણે દેશની પ્રજા કોંગ્રેસનાં નેતાઓ અને પ્રવકતાઓની વાત સમજી શકતી નથી. બીજી તરફ બીજેપીનું આઇટી સેલ એક્ટિવ થઈ ચૂક્યું છે. સર્જીકલ સ્ટ્રાઈકના વિડીયોને બતાવીને કોંગ્રેસનાં જૂના અને અત્યારના નિવેદનો ભેગા કરી કોંગ્રેસને દેશની સામે ઉઘાડી પાડવાનું કામ શરૂ થઈ ગયું છે. વળી કોંગ્રેસનાં કાશ્મીરી નેતા સોઝ અને ગુલામનબી આઝાદના નિવેદનોને લઈને બીજેપી પહેલેથી જ કોંગ્રેસને દેશવિરોધી પાર્ટી કહી ચૂકી છે એ જોતાં આવનારા સમયમાં એ જોવાનું રહેશે કે બીજેપી કોંગ્રેસને જે રીતે 2014માં હિન્દુ વિરોધી સાબિત કરવામાં સફળ થઈ હતી તે રીતે 2019 માં કોંગ્રેસને રાષ્ટ્રવિરોધી સાબિત કરવામાં સક્ષમ થશે કે નહી